«Սատանան և տասը պատվիրանները» ֆիլմի «Քեզ համար կուռք մի՛ ստեղծիր» նովելում Ֆերնանդելը մարմնավորել է մարդկության նորահայտ մի փրկչի կերպարը, ով աղքատների հետ խոսում է իր ամենակարողության մասին, հավատացնում է, թե կարող է ապաքինել ու երջանկացնել նրանց։ Ի վերջո, պարզվում է, որ նա մոտակա հոգեբուժարանի հիվանդներից է։ Մի՞թե մեր ժամանակներում բարիք կարող են գործել միայն խելագարները․ այս հարցը Ֆերնանդելը հիանալի է փոխանցել իր կերպարի միջոցով։ Նրա հերոսները բոլոր ֆիլմերում ըմբոստանում են, երբ իրենց արգելում են օգնել մարդկանց։ Նա անշահախնդիր է թե՛ կյանքում, թե՛ կինոյում։